《琵琶仙 陶凫芗先生嘱题《客舫填词图》》
清代·杨夔生

流水涓涓，正极目、一片暮愁空阔。轻约小艇如凫，呼云度环碧。

知多少、吟莺心事，奈过了、翠阴时节。枫外题红，莼边采绿，浑是秋色。

更转眼、树老江潭，叹客里、匆匆记游历。惆怅满襟幽恨，付蘋洲渔笛。

人自远、汀芦做暝，渐凉光、移上苔石。想见清夜推篷，暗灯明雪。

作者简介：杨夔生，（1781-1841），字伯夔，金匮人，芳灿子，官顺天蓟州知州。有《真松阁词》六卷。